60 milliós ügy: megszűnik a Párbeszéd parlamenti frakciója, Bősz Anett kilép

Rendkívüli sajtótájékoztatón jelentette be az MSZP-P listáján a Parlamentbe jutott Liberálisok-képviselő a döntését; borul a frakció.

Bősz Anett afféle pótmegoldásként került fel az MSZP-Párbeszéd választási listájára, miután a szocialisták elutasították, hogy szövetségre lépjenek a Liberálisokkal és annak elnöke, Fodor Gábor befutó (bármilyen) helyet kapjon a lajstromban. Erről és arról, hogy Molnár Gyula MSZP-elnökként évi 60 millió forintos, különutas, a szocialisták berkein belül hatalmas felzúdulást keltő megállapodást kötött a Liberálisokkal, ebben az exkluzív cikkünkben olvashatnak.

Hogy Bősz lépése kapcsolódik-e

a citált 60 milliós alkuhoz és az azt követő belső MSZP-viharhoz, az tényként kezelhető.

Maga a képviselő is felhozta – a politikai szándékon túl – az erőforrások hiányát, amely gátja a „liberális értékek képviseletének”.

Tóth Bertalan, a szocialisták frakcióvezetője péntek kora délután megerősítette a Zoom.hu citált információját, így azt is, hogy Molnár Gyula egymaga döntött a 60 milliós dotációról, amelynek létéről Fodor Gábor, a Liberálisok elnöke tájékoztatta őket. E lépést a párt ellenőrző testületei vizsgálják.

Szabó Tímea, a Párbeszéd-frakció vezetője az Országgyűlés Hivatalától és a sajtóból értesült Bősz szándékáról, ezután kapta meg Fodor vonatkozó levelét. Szabó közölte: nem volt akadálya, hogy Bősz képviselje a liberális érdekeket, de szerinte nem is Bősz, hanem Fodor döntött erről (nyilván az elmaradó támogatás okán). Szabó furcsállta a több erőforrásra vonatkozó hivatkozást, minthogy a Liberálisok már így is jobb feltételek között dolgozhattak, mint amennyire számíthatnának a párt súlyához képest.

Szabó kijelentette:

„Sajnálattal veszem tudomásul, hogy Fodor Gábort semmi más nem érdekli, csak a pénz.

Tóth Bertalan azt közölte: az MSZP nem zsarolható, és pénzért nem hajlandó engedményeket tenni. Egyúttal

felszólította Bősz Anettet, hogy azonnali hatállyal adja vissza mandátumát.

Bősz Anett lépésével nehéz helyzetbe hozza az MSZP és a Párbeszéd szövetségét. A két legfőbb problémakör:

a 15 tagú MSZP-frakció mellett működő 5 tagú Párbeszéd-frakció így felbomlik, maradék négy tagja, a frakciót vezető Szabó Tímea, továbbá Burány Sándor, Karácsony Gergely (pontosabban az a személy, akinek a volt miniszterelnök-jelölt átadja a mandátumát), valamint Tordai Bence függetlenként folytathatja, ennek nyomán kevesebb interpellációra és napirend előtti felszólalásra lesz módjuk.

nem kapják meg azt az évi 135 millió forintos támogatást, amely a frakcióalakításért járt (volna).

Mellár mentheti meg a frakciót

Még nem tudok erre válaszolni, ugyanakkora a valószínűsége, hogy csatlakozom a Párbeszedes frakcióhoz, mint annak, hogy nem – ezt mondta Mellár Tamás az atv.hu-nak arra, hogy megmenti-e az ellenzéki frakciót, miután kilépett Bősz Anett, a Liberálisok képviselője.

Jelenleg Mellár Tamás az egyetlen független képviselő, így neki lenne módja arra, hogy azonnali “beülésével” megmentse a kényszerű megszűnéstől a Párbeszéd frakcióját. Mellárral már tárgyalt is erről a Párbeszéd társelnöke, Karácsony Gergely, aki erről az ATV Egyenes beszéd műsora pénteki felvételén beszélt.

Borítókép: Bősz Anett. Forrás: MTI Fotó: Kovács Tamás